b'\n_START_ARTICLE_\nChristoph Voll\n_START_SECTION_\nOpv\xc3\xa6kst\n_START_PARAGRAPH_\nChristoph Voll blev f\xc3\xb8dt i M\xc3\xbcnchen i 1897 som s\xc3\xb8n af billedhuggeren Roman Voll og moderen Augusta Felicitas. Faderen d\xc3\xb8de kort efter s\xc3\xb8nnens f\xc3\xb8dsel, og moderen besluttede at overlade sine b\xc3\xb8rn Christoph og Christophs s\xc3\xb8stre til l\xc3\xa6ngere ophold p\xc3\xa5 b\xc3\xb8rnehjemdrevet af nonner. Christoph Volls opv\xc3\xa6kst var pr\xc3\xa6get af den strenge og f\xc3\xb8lelseskolde opv\xc3\xa6kst p\xc3\xa5 b\xc3\xb8rnehjemmene og den fjerne moderskikkelse, hvilket kom til at pr\xc3\xa6ge Volls kunst. Dette ses tydeligt i Volls tidligere v\xc3\xa6rker, hvor nonner og for\xc3\xa6ldrel\xc3\xb8se b\xc3\xb8rn er gennemg\xc3\xa5ende temaer. Barndommen synes ogs\xc3\xa5 at have medf\xc3\xb8rt en vis social indignation._NEWLINE_I 1911 flyttede moderen fra M\xc3\xbcnchen til Dresden efter at v\xc3\xa6re blevet gift igen. Christoph Voll kom i l\xc3\xa6re som skulpt\xc3\xb8r hos Albert Starke, der l\xc3\xa6rte ham de grundl\xc3\xa6ggende teknikker som skulpt\xc3\xb8r. I 1915 blev han indkladt til den tyske h\xc3\xa6r, og han deltog i de f\xc3\xb8lgende fire \xc3\xa5r i f\xc3\xb8rste verdenskrig p\xc3\xa5 b\xc3\xa5de Vestfronten og \xc3\x98stfronten. Han modtog Jernkorset af 2. grad og producerede senere enkelte v\xc3\xa6rker med krigstemaer (eksempelvis Soldat mit verwundetem Kameraden fra 1927\xe2\x80\x9328). Voll udtalte sig aldrig offentligt om sine krigserfaringer, men forblev overbevist pacifist resten af livet.\n_START_SECTION_\nKarriere som kunstner\n_START_PARAGRAPH_\nEfter afslutningen af 1. verdenskrig blev han i 1920 medlem af Dresdner Sezession. I 1924 flyttede han\xc2\xa0til Saarbr\xc3\xbccken i 1924 og var leder og senere professor for den nyligt etablerede Statslige skole for Kunst og H\xc3\xa5ndv\xc3\xa6rk. Efter 1928 havde han en stilling ved\xc2\xa0Badische Landeskunstschule i Karlsruhe._NEWLINE_Hans v\xc3\xa6rker blev erkl\xc3\xa6ret entartet efter den nationalsocialistiske magtovertagelse i 1933. Han blev imidlertid ikke opsagt fra professoratet med det samme, men fik tv\xc3\xa6rtimod\xc2\xa0forl\xc3\xa6nget med to \xc3\xa5r. Derefter blev han udsat for nye unders\xc3\xb8gelser, men kunne forts\xc3\xa6tte med at bruge skolens faciliteter \xe2\x80\x93 men kun til autoriserede form\xc3\xa5l. Protester fra kolleger med nazisympatier fortsatte, indtil ans\xc3\xa6ttelsen ikke blev forl\xc3\xa6nget i 1937. I alt 11 v\xc3\xa6rker blev beslaglagt._NEWLINE_Voll d\xc3\xb8de 1939 som fyrre\xc3\xa5rig i Karlsruhe. Han blev begravet p\xc3\xa5 landsbykirkeg\xc3\xa5rden ved Oksby Kirke ved Bl\xc3\xa5vand\xc2\xa0i\xc2\xa0Danmark. Flere af Volls v\xc3\xa6rker blev ved Volls d\xc3\xb8d bragt i sikkerhed i Danmark, hvor de under krigen blev opbevaret i Christiansborgs k\xc3\xa6lder._NEWLINE_2005 k\xc3\xb8bte Germanische Nationalmuseum fra en privatsamling 5 skulpturer (Arbeiter mit Kind (1922), Arbeiterfrau mit Kind (um 1923), Der blinde Bettler (1923), Schwangere Frau (1923) og Der Kritiker \xe2\x80\x93 Portr\xc3\xa4t des Literaturkritikers Arthur Binz (um 1925/26)).'